Humberto Ossemane Mosambiigist andis kohaliku  elaniku ning ka eksperdina hinnangu kogu asjale. Enne põhituumani jõudmist tutvustas ta kiirelt oma riiki. (Palun suhtuda järgnevasse ülima allikakriitikaga, see pärineb siiski ühe tundmatu mehe suust, eksole.) Mosambiigis elab 20 miljonit inimest. Portugalist saavutati sõltumatus 1975. aastal, muutudes kohe sotsialistlikuks riigiks. Ühele huvitavale küsimusele selle kohta, kas mosambiiklased pole pahased portugallaste peale, vastas Humberto, et kuna Portugalis vahetus parempoolne valitsus pahempoolsete vastu,  andsid Mosambiigi vasakpoolsed Portugalile andeks, sest ega rahvas pole süüdi koloniseerimises, vaid juhtiv võimueliit. Seega pigem tunti portugallastele kaasa, sest ka nemad pidi sama režiimi all kannatama. Igatahes, 1992. aastast võib kodusõda lõppenuks pidada ja 1994. aastal leidsid aset mitmeparteilised valimised. Võeti suund kapitalismile. Mosambiigi SKP-st 60% moodustavad erinevad abirahad. Euroopa Liit on tähtsuselt teine kaubanduspartner pärast Lõuna-Aafrika Vabariiki. 70% elanikkonnast on sõltuv  põllumajandusest. Seejuures tuleb välja üks kõnekas fakt- 36 miljonist hektarist maast on põllumajanduslikult kasutusel vaid 9 miljonit. Selline kokkuvõte eelloost Humberto põhiseiskohtadele.